Simba gee skyfiegeur die trekpasDrie van Simba se gunsteling-geure het teen mekaar meegeding. (Foto: Verskaf) Simba het pas aangekondig dat die vervaardiging van sy skyfies met die All Gold-tamatiesousgeur binnekort gestaak gaan word. Dit kom ná die “Choose me or lose me”-veldtog wat in April vanjaar van stapel gestuur is. Simba het destyds tydens ŉ mediakonferensie laat hoor verbruikers gaan moet kies tussen drie van hul gewildste geure: sout-en-asyn, kaas-en-uie en tamatiesous. Die geur wat die minste aftrek kry, sou waai. Simba-verbruikers het drie maande gehad om te stem met die hutsmerk SaveYourFlava. Kaas-en-uie het in die eerste plek geëindig, met sout-en-asyn in die tweede plek. “Die voorloper-geur het ŉ paar keer verander,” het Giulia Iorio-Ndlovu, seniorbemarkingsdirekteur van souterige versnaperinge by PepsiCo, gesê. “Sout-en-asyn het voorgeloop vir ŉ rukkie, maar kaas-en-uie het oorgeneem. Dit was baie naby en enigiets kon gebeur.” Die finale puntetelling was soos volg: In die eerste plek was kaas-en-uie met 539 298 (44,99%) stemme; in die tweede plek was sout-en-asyn met 195 460 (37,00%) stemme en in die derde plek was tamatiesous met 110 623 (18,01%) stemme. “Suid-Afrikaners voel nostalgies oor Simba-geure omdat dit geslagte lank al deel van hul kultuur is. Die moontlikheid om iets te verloor wat so deel van ons kultuur is, sal sonder twyfel reaksie lok.” Die tamatiesousgeurskyfies sal nie onmiddellik van die rakke verdwyn nie en sal nog vir ŉ paar maande beskikbaar wees. Bron: Business Insider South Africa